ธกส.พักหนี้เร่งฝึกอาชีพ3.8ล้านราย
ธ.ก.ส.ลุยพักหนี้เกษตรกร 3.8 ล้านรายแล้ว พร้อมร่วมมือกระทรวงเกษตรฯ เร่งจัดทำแผนฟื้นฟูรายบุคคลหวังเพิ่มรายได้เกษตรกรใน 3 ปี
2 ส.ค. 2561

ธ.ก.ส.ลุยพักหนี้เกษตรกร 3.8 ล้านรายแล้ว พร้อมร่วมมือกระทรวงเกษตรฯ เร่งจัดทำแผนฟื้นฟูรายบุคคลหวังเพิ่มรายได้เกษตรกรใน 3 ปี
นายอภิรมย์ สุขประเสริฐ ผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า คณะรัฐมนตรี (ครม.) เห็นชอบให้ ธ.ก.ส.ดำเนินมาตรการลดภาระหนี้เพื่อสนับสนุนการปฏิรูปภาคการเกษตรตามแนวทางเกษตรประชารัฐแก่เกษตรกร เพื่อแก้ไขปัญหาหนี้สินเกษตรกร 3.81 ล้านราย ประกอบด้วย โครงการขยายเวลาชำระหนี้ให้แก่เกษตรกรลูกค้า ธ.ก.ส.ที่มีหนี้เงินกู้คงเหลือกับ ธ.ก.ส. ณ วันที่ 31 ก.ค. 2561 โดยขยายระยะเวลาชำระต้นเงินกู้ 3 ปี ตั้งแต่วันที่ 1 ส.ค. 2561 ถึงวันที่ 31 ก.ค. 2564 ตามความสมัครใจ
ทั้งนี้ รวมทั้งมีโครงการลดดอกเบี้ยเงินกู้ให้แก่เกษตรกรสำหรับต้นเงินกู้ 3 แสนบาทแรก ลดลงในอัตรา 3% ต่อปี เป็นระยะเวลา 1 ปี ตั้งแต่วันที่ 1 ส.ค. 2561 ถึงวันที่ 31 ก.ค. 2562  ทั้งนี้ รัฐบาลชดเชยดอกเบี้ยเงินกู้แทนเกษตรกร ในอัตรา 2.5% และ ธ.ก.ส.รับภาระแทนเกษตรกร 0.5% คิดเป็นวงเงินในการเข้าไปช่วยเหลือประมาณ 2 หมื่นล้านบาท ซึ่งเกษตรกรจะได้รับสิทธิลดดอกเบี้ยเงินกู้ 3% โดยทันที ตั้งแต่วันที่ 1 ส.ค. 2561
นอกจากนี้ ธ.ก.ส.จะร่วมกับกระทรวงเกษตรและสหกรณ์ เพื่อพัฒนาอาชีพเป็นรายบุคคล และฟื้นฟูการประกอบอาชีพให้สามารถแข่งขันและมีรายได้เพิ่ม